突然間ê一陣西北雨 予一群人，作伙擠佇公園ê便所 Gòng-gòng對相 臭汗酸、臭尿辣、臭屎味 閣有都市人特別ê臭腥 因緣交會佇即個 隘隘ê厝腳 窗外，雨愈落愈大 玻璃，親像一齣 演了歹去ê愛情悲劇 哭kah予人起愛笑 雨聲，kap人心內溫柔ê 譙聲以外，阮閣聽著兩三聲 你我熟悉ê野鳥聲 喀喀，喀喀佇笑 愛著，khah慘死…… 啊！人世間ê情愛 毋是名，就是利 抑無著是胲邊 癢癢鑽ê衝碰…… 窗內窗外，心內心外 親愛è，你講 到底是叨一爿 佇落雨…… （陳胤/2008/8/18/台文戰線2009/1號） 註解： Gòng-gòng：愣愣。 胲邊（kai-pinn）：腹骨溝。